

Projekts uz 30.11.2022.

Vēlamais izskatīšanas laiks: IKSS komitejā 07.12.2022.

domes tuvākajā ārkārtas sēdē

(pēc sabiedriskās apspriešanas)

Sagatavotājs un ziņotājs: A.Kalvāne

APSTIPRINĀTI

ar Ādažu novada pašvaldības domes

28.12.2022. sēdes lēmumu

(protokols Nr. X, X.§)

SAISTOŠIE NOTEIKUMI

Ādažos, Ādažu novadā

2022. gada 28. decembrī Nr. XX

**Izglītojamo pārvadājumu pakalpojumu kārtība** **Ādažu novada pašvaldībā**

*Izdoti saskaņā ar Izglītības likuma*

*17. panta trešās daļas 14. punktu,*

*Sabiedriskā transporta pakalpojumu likuma*

*14. panta trešo daļu, Ministru kabineta 22.06.2021. noteikumu Nr. 414 “Braukšanas maksas atvieglojumu noteikumi” 17. un 18. punktu*

1. **Vispārīgie noteikumi**
2. Noteikumi nosaka:
	1. nepersonalizētu elektronisku viedkaršu (turpmāk – e-talons) un pasažieru vilciena abonementu biļešu (turpmāk – mēnešbiļete) saņemšanas vai sabiedriskā transporta pakalpojuma sniedzēja (turpmāk – pārvadātājs) biļešu izdevumu apmaksas kārtību Ādažu novada vispārējās pamatizglītības un vidējās izglītības iestāžu (turpmāk – skola) izglītojamiem no izglītojamā dzīvesvietas uz skolu un atpakaļ;
	2. pārvadātāja mēnešbiļešu apmaksas kārtību Ādažu novadā deklarētiem izglītojamajiem, kuri mācās citu novadu skolās vispārējās un profesionālās vidējās izglītības programmā;
	3. pārvadātāja biļešu izdevumu apmaksas kārtību izglītojamajiem ar speciālām vajadzībām no dzīvesvietas uz speciālās izglītības iestādi (turpmāk – speciālā skola) un atpakaļ;
	4. personiskā transportlīdzekļa degvielas izdevumu (turpmāk - autotransporta izdevumi) apmaksas kārtību.
3. Noteikumi attiecas uz izglītojamajiem, kuru dzīvesvieta deklarēta Ādažu novada pašvaldības administratīvajā teritorijā un kuriem ir tiesības atbilstoši šiem noteikumiem saņemt pasažieru pārvadājumu maksas atvieglojumus vai autotransporta izdevumu apmaksu.
4. Pašvaldība nodrošina izglītojamo autobusa pārvadājuma pakalpojumus Carnikavas pagastā dzīvojošiem Carnikavas pamatskolas izglītojamajiem, ja sabiedriskais transports nav pieejams, un Ādažu novadā deklarētiem speciālo skolu izglītojamajiem pašvaldības domes noteiktajā kārtībā.
5. Pašvaldība kompensē transporta izdevumus:
	1. speciālo skolu izglītojamajiem un vispārējās pamatizglītības iestāžu 1.-9. klases izglītojamajiem 100 % apmērā;
	2. vidējās izglītības iestāžu 10.-12. klases vai profesionālās vidējās izglītības iestāžu 1.-4. kursa izglītojamajiem 50 % apmērā.
6. Pašvaldība nekompensē transporta izdevumus:
	1. izglītojamo brīvlaikā vai citās brīvdienās;
	2. ja iesniegums par pārvadātāja biļešu vai autotransporta izdevumu kompensāciju par iepriekšējo mēnesi nav iesniegts līdz nākamā mēneša 10. (desmitajam) datumam.
7. Pašvaldībai ir tiesības pārbaudīt personas datus, kas nepieciešami šo noteikumu izpildes nodrošināšanai, izmantojot tai pieejamus valsts un pašvaldības datu reģistrus.
8. **E-talona izsniegšanas un izmantošanas kārtība**
9. E-talonu izsniegšana izglītojamajiem tiek organizēta šādā kārtībā:
	1. izglītojamā vecāks iesniedz iesniegumu skolai (1.pielikums);
	2. skola pārbauda iesniegumu atbilstību šiem noteikumiem, apkopo e-talonu saņēmēju sarakstu un ne vēlāk kā līdz kārtējā gada 5. septembrim informē pašvaldības administrācijas Izglītības un jaunatnes nodaļu (turpmāk – nodaļa) par nepieciešamo e-talonu skaitu;
	3. nodaļa organizē e-talonu pasūtīšanu un piegādi skolai;
	4. skola reģistrē e-talonus sistēmā “Autopos” un nodod tos Ādažu novada Valsts un pašvaldības vienotajiem klientu apkalpošanas centriem (turpmāk - VPVKAC), kas aktivizē e-talonus POS terminālī un nodod tos skolai;
	5. skola izsniedz izglītojamajiem e-talonus pret parakstu.
10. Pirmreizējie e-taloni tiek izgatavoti un izsniegti bez maksas. Atkārtota e-talona izsniegšanas gadījumā tā saņēmējs apmaksā pārvadātāja noteiktas izmaksas e-talona izgatavošanai.
11. Braukšanas maksas atvieglojumi e-talonam darbojas 2 (divas) reizes mācību dienā no dzīvesvietas uz skolu un atpakaļ, uzrādot e-talonu pārvadātāja autobusos Ādažu novada administratīvajā teritorijā. Vienas dienas laikā neizmantotos braucienus nepārceļ uz nākamo dienu.
12. Skola katru mēnesi pārbauda pārvadātāja iesniegto atskaiti un rēķinu un nodod to apmaksai pašvaldības administrācijas Grāmatvedības nodaļai.
13. Ja pārvadātājs konstatē, ka izglītojamā e-talons nav tehniskā vai lietošanas kārtībā, vai nedarbojas citu iemeslu dēļ, tas bez maksas nodrošina izglītojamā pārvadājumu, vienlaikus paturot savā rīcībā e-talonu, ko pēc iespējas ātrāk, bet ne vēlāk kā 1 (vienas) darba dienas laikā nogādā VPVKAC e-talona darbības pārbaudei.
14. VPVKAC veic e-talona pārbaudi un 1 (vienas) darba dienas laikā informē skolu par noteikumu 11. punktā minēto gadījumu. Ja e-talons ir lietošanas kārtībā, VPVKAC izsniedz to izglītojamajam. Pretējā gadījumā izglītojamā vecākam ir pienākums nekavējoties pieprasīt atkārtota e-talona izsniegšanu 7. punktā noteiktajā kārtībā.
15. Ja izglītojamais pārtrauc mācības skolā, viņš nodod skolai savu e-talonu. Skola nekavējoties deaktivizē sistēmā “Autopos” izglītojamā tiesības izmantot e-talonu.
16. **Pasažieru vilciena mēnešbiļešu izsniegšanas un izmantošanas kārtība**
17. Ja nav pieejams sabiedriskais pārvadājums ar autobusu, pašvaldība izsniedz vilciena elektroniskas mēnešbiļetes:
	1. Carnikavas pamatskolas izglītojamajiem;
	2. Ādažu vidusskolas un Ādažu Brīvās Valdorfa skolas izglītojamajiem, izmantojot savienotos pasažieru pārvadājumu pakalpojumus.
18. Mēnešbiļetes izsniedz šādā kārtībā:
	1. izglītojamā vecāks iesniedz skolai iesniegumu (1.pielikums);
	2. skola pārbauda iesniegumu atbilstību, apkopo mēnešbiļešu saņēmēju sarakstu un ne vēlāk kā līdz kārtējā gada 5. (piektajam) septembrim informē nodaļu par nepieciešamo mēnešbiļešu skaitu. Par izmaiņām attiecībā uz nākamo mēnesi skola informē nodaļu līdz katra mēneša 13. (trīspadsmitajam) datumam;
	3. nodaļa līdz katra mēneša 15. (piecpadsmitajam) datumam veic mēnešbiļešu pasūtīšanu nākamajam mēnesim un to izsniegšanu skolai;
	4. skola pret parakstu izsniedz izglītojamiem mēnešbiļetes.
19. **Biļešu kompensēšanas kārtība**
20. Pašvaldība kompensē izglītojamā iegādāto pārvadātāja biļešu vai mēnešbiļetes izdevumus apmaksājot 2 (divus) braucienus neatkarīgi no brauciena attaisnojuma dokumentiem, šādos gadījumos:
	1. līdz e-talona vai mēnešbiļetes saņemšanai 7. un 15. punktā noteiktajā kārtībā, kā arī 11. punkta gadījumā;
	2. speciālo skolu izglītojamajiem, ja tie neizmanto izglītojamo autobusa pārvadājumus vai vecāks nesaņem autotransporta izdevumu kompensāciju;
	3. Ādažu novada administratīvajā teritorijā deklarētiem izglītojamajiem, kuri mācās citās vispārējās un profesionālās vidējās izglītības iestādēs (izņemot privātās izglītības iestādēs), kas nav reģistrētas Ādažu novadā, pārvadātāja pakalpojumus izmanto tikai iegādājoties mēnešbiļeti.
21. Lai saņemtu biļešu izdevumu kompensāciju:
	1. izglītojamā vecāks līdz nākamā mēneša 10. (desmitajam) datumam iesniedz VPVKAC iesniegumu pašvaldībai (2.pielikums) par iepriekšējā mēneša braukšanas biļešu vai mēnešbiļetes izdevumu kompensēšanu un pievieno pārvadātāja izsniegtās biļetes vai mēnešbiļeti;
	2. nodaļa pārbauda iesniegumu atbilstību un pieņem lēmumus par kompensāciju vai atteikumu. Atbilstības gadījumā iesniegumu ar rezolūciju nodaļas vadītājs nodod pašvaldības administrācijas Grāmatvedības nodaļai apmaksas veikšanai. Atteikuma gadījumā nodaļa rakstiski informē iesniedzēju, norādot atteikuma iemeslu.
22. Izglītojamais var iegādāties braukšanas biļeti arī starppilsētu autobusā, kas šķērso Ādažu novada administratīvo teritoriju, ja nokļūšanai uz skolu vai izglītības iestādēm, kas nav reģistrētas Ādažu novadā, objektīvu iemeslu dēļ nav iespējams izmantot e – talonu vai mēnešbiļeti.
23. Biļetēs veiktajiem ierakstiem jābūt skaidri salasāmiem un kompensācija par nesalasāmām vai saplēstām biļetēm netiek izmaksāta.
24. **Autotransporta izdevumu apmaksas kārtība**
25. Pašvaldība kompensē izglītojamā vecākam autotransporta izdevumus šādos gadījumos:
	1. ja sabiedriskais transports nav pieejams no izglītojamā dzīvesvietas uz skolu un atpakaļ, kā arī, ja no izglītojamā dzīvesvietas līdz sabiedriskā transporta pieturvietai ir vairāk nekā 3 km liels attālums, un pašvaldība nevar nodrošināt skolēnu autobusu;
	2. speciālo skolu izglītojamajiem par braucieniem mācību gada laikā ārpus pašvaldības administratīvās teritorijas no deklarētās dzīvesvietas līdz speciālajai skolai un atpakaļ, ja ar valsts vai pašvaldības pedagoģiski medicīniskās komisijas atzinumu izglītojamam nepieciešams iegūt vispārējo izglītību izglītības programmā, kas netiek īstenota pašvaldības izglītības iestādēs, kā arī, ja pašvaldība nenodrošina skolēnu autobusu, vai vecāks nesaņem biļešu izdevumu kompensāciju. Pašvaldība kompensē izdevumus arī gadījumos, ja pārvadātāja pakalpojums ir pieejams, bet no pedagoģiski medicīniskās komisijas vai ārsta atzinuma izriet, ka izglītojamais nevar izmantot sabiedrisko transportu.
26. Lai saņemtu autotransporta izdevumu kompensāciju:
	1. izglītojamā vecāks iesniedz VPVKAC iesniegumu pašvaldībai (3.pielikums);
	2. nodaļa pārbauda iesnieguma atbilstību un pieņem lēmumu par izdevumu kompensāciju, ņemot vērā īsākā ceļu attālumu no izglītojamā dzīvesvietas līdz skolai un atpakaļ, kā arī nosaka autotransporta līdzekļa vidējo degvielas patēriņu saskaņā ar Valsts akciju sabiedrības “Ceļu satiksmes drošības direkcija” publiskoto Rokasgrāmatu par vidējo degvielas patēriņu un CO2 izplūdi;
	3. nodaļa rakstiski informē iesniedzēju par pieņemto lēmumu un atteikuma gadījumā norāda atteikuma iemeslu;
	4. izglītojamā vecāks līdz katra mēneša 10. (desmitajam) datumam iesniedz pašvaldībai iesniegumu-atskaiti (4.pielikums) par izdevumiem iepriekšējā mēnesī un izdevumu attaisnojuma dokumentu (kases čeku) oriģinālus par degvielas iegādi;
	5. nodaļa pārbauda iesnieguma atbilstību un pieņem lēmumu par izdevumu kompensāciju vai atteikumu. Atbilstības gadījumā iesniegumu ar rezolūciju nodaļas vadītājs nodod pašvaldības administrācijas Grāmatvedības nodaļai apmaksas veikšanai. Atteikuma gadījumā nodaļa rakstiski informē iesniedzēju, norādot atteikuma iemeslu.
27. **Lēmumu apstrīdēšanas un pārsūdzēšanas kārtība**
28. Nodaļas lēmumus var apstrīdēt pašvaldības Administratīvo aktu strīdu komisijā.
29. Pašvaldības Administratīvo aktu strīdu komisijas lēmumus var pārsūdzēt Administratīvā rajona tiesā Administratīvā procesa likumā noteiktajā kārtībā.
30. **Nobeiguma jautājums**
31. Ar šo noteikumu publicēšanu spēku zaudē:
	1. Ādažu novada domes 24.03.2020. saistošie noteikumi Nr. 10/2020 “Kārtība, kādā tiek segti braukšanas izdevumi izglītojamajiem Ādažu novadā”;
	2. Carnikavas novada domes 23.10.2019. saistošie noteikumi Nr. SN/2019/28 “Saistošie noteikumi par izglītojamo transporta nodrošinājumu un braukšanas maksas atvieglojumiem”;
	3. Ādažu novada pašvaldības domes 24.08.2022. lēmums Nr. 415 “Par transporta pakalpojumu nodrošināšanu un izdevumu apmaksu Ādažu novada skolēnu nokļūšanai no 2022. gada 1. septembra”.

Pašvaldības domes priekšsēdētāja Karīna Miķelsone

**Paskaidrojuma raksts**

**Ādažu novada pašvaldības 2022. gada 28. decembra saistošajiem noteikumiem Nr. XX “Izglītojamo pārvadājumu pakalpojumu kārtība Ādažu novada pašvaldībā”**

|  |
| --- |
| Paskaidrojuma raksta sadaļas un norādāmā informācija |
| **1. Projekta nepieciešamības pamatojums**.1.1. Administratīvo teritoriju un apdzīvoto vietu likums (turpmāk - Likums) nosaka, ka ar 2021. gada 1. jūliju Ādažu novadu veido Ādažu pagasts un Carnikavas pagasts, kas nozīmē, ka tiek izveidota jauna publiska persona – Ādažu novada pašvaldība. Likuma pārejas noteikumu 17. punkts nosaka, ka 2021. gada pašvaldību vēlēšanās ievēlētā pašvaldības dome izvērtē novadu veidojošo bijušo pašvaldību pieņemtos saistošos noteikumus un pieņem jaunus saistošos noteikumus. 1.2. Noteikumi nepieciešami, lai noteiktu vienotu kārtību, kādā izglītojamie saņem autobusa elektroniskās biļetes un vilciena mēnešbiļetes, kādā tiek kompensēti izdevumi par biļešu iegādi, kā arī kādā apmaksā autotransporta izdevumus nokļūšanai uz izglītības iestādi un atpakaļ. |
| **2.** **Īss projekta satura izklāsts.**2.1.Saistošie noteikumi (turpmāk – Noteikumi) izstrādāti, pamatojoties uz Izglītības likuma 17. panta trešās daļas 14. punktu, Sabiedriskā transporta pakalpojumu likuma 14. panta trešo daļu un Ministru kabineta 22.06.2021. noteikumu Nr. 414 “Braukšanas maksas atvieglojumu noteikumi” 17. un 18. punktiem.2.2. Noteikumu izdošanas mērķis ir noteikt kārtību, kādā pašvaldība nodrošina izglītojamo pārvadājumu pakalpojumus un kompensē transporta izdevumus Ādažu novada pašvaldības administratīvajā teritorijā deklarētiem izglītojamajiem, kuri apmeklē vispārizglītojošās, profesionālās vai speciālās izglītības iestādes. |
| **3. Informācija par plānoto projekta ietekmi uz pašvaldības budžetu.**3.1. Palielināta ietekme uz budžetu nav plānota, jo pašvaldība jau apmaksā transporta izdevumus Noteikumos noteiktajām mērķgrupām.3.2. Pašvaldības budžetā šo noteikumu īstenošanai nav nepieciešami papildus līdzekļi, jo netiek noteiktas jaunas izglītojamo kategorijas, kurām tiek kompensēti izdevumi par biļešu iegādi. 3.3. Noteikumu izpildei nav nepieciešams veidot pašvaldības jaunas institūcijas, darba vietas vai paplašināt esošo institūciju kompetenci.  |
| **4. Informācija par plānoto projekta ietekmi uz sabiedrību (mērķgrupām) un uzņēmējdarbības vidi pašvaldības teritorijā.** Noteikumi neietekmēs uzņēmējdarbību.Mērķgrupa ir Ādažu novada vispārējās pamatizglītības un vidējās izglītības iestāžu izglītojamie un viņu vecāki, kā arī izglītojamie un viņu vecāki, kuri apmeklē specializēto izglītības iestādi, profesionālās vidējās izglītības iestāžu 1.-4. kursa izglītojamie, kuri mācas ārpus pašvaldības teritorijas, |
| **5. Informācija par administratīvajām procedūrām.** Pēc Noteikumu projekta un tam pievienotā paskaidrojuma raksta izskatīšanas pašvaldības Izglītības, kultūras, sporta un sociālās komitejas sēdē, Noteikumu projekts tiks publicēts pašvaldības tīmekļvietnē [www.adazi.lv](http://www.adazi.lv) publiskai apspriešanai.  |

Pašvaldības domes priekšsēdētāja K.Miķelsone